Document ID: 32004R0294

Komission asetus (EY) N:o 294/2004,
annettu 19 päivänä helmikuuta 2004,
tiettyjen ohjeellisten määrien ja toimijakohtaisten enimmäismäärien vahvistamisesta banaanien tuontia yhteisöön koskevien todistusten myöntämiseksi tariffikiintiöissä vuoden 2004 toiseksi vuosineljännekseksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93(1) ja erityisesti sen 20 artiklan,
sekä katsoo seuraavaa:
(1) Neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan menettelyn osalta 7 päivänä toukokuuta 2001 annetun komission asetuksen (EY) N:o 896/2001(2) 14 artiklan 1 kohdassa säädetään mahdollisuudesta vahvistaa tuontitodistusten myöntämistä varten kullekin kolmelle ensimmäiselle vuosineljännekselle ohjeellinen määrä, joka ilmaistaan yhtenäisenä prosenttimääränä kussakin tariffikiintiössä käytettävissä olevista määristä.
(2) Yhteisössä vuonna 2003 kaupan pidettyjen banaanien määriin ja erityisesti toisena vuosineljänneksenä tosiasiallisesti tapahtuneeseen tuontiin sekä yhteisön markkinoiden vuoden 2004 toisen vuosineljänneksen hankinta- ja kulutusnäkymiin liittyvien tietojen perusteella vahvistetaan A-, B- ja C-tariffikiintiöitä varten ohjeelliset määrät koko yhteisön tarvitsemien hankintojen sekä tuotanto- ja markkinointialojen välisten kauppavirtojen jatkumisen varmistamiseksi.
(3) Samojen tietojen perusteella olisi vahvistettava enimmäismäärä, jonka rajoissa kukin toimija voi jättää todistushakemuksia vuoden 2004 toiseksi vuosineljännekseksi asetuksen (EY) N:o 896/2001 14 artiklan 2 kohdan mukaisesti.
(4) Koska tämän asetuksen säännöksiä on sovellettava ennen kuin vuoden 2004 toista vuosineljännestä koskeva todistushakemusten jättämisaika alkaa, tämän asetuksen olisi tultava voimaan viipymättä.
(5) On täsmennettävä, että tämän asetuksen säännöksiä sovelletaan ainoastaan yhteisöön sellaisena kuin se on 30 päivänä huhtikuuta 2004, ottaen huomioon, että uudet jäsenvaltiot liittyvät unioniin 1 päivänä toukokuuta 2004 ja että laajentuneen yhteisön hankintojen varmistamiseksi tarvittavat säännökset vahvistetaan aikanaan.
(6) Tässä asetuksessa säädetyt toimenpiteet ovat banaanin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 896/2001 14 artiklan 1 kohdassa tarkoitettu ohjeellinen määrä asetuksen (ETY) N:o 404/93 18 artiklassa säädetyissä tariffikiintiöissä tapahtuvalle banaanien tuonnille vuoden 2004 toiseksi vuosineljännekseksi on 29 prosenttia perinteisille toimijoille ja ei-perinteisille toimijoille A/B- ja C-tariffikiintiöissä käytettävissä olevista määristä.
2 artikla
Asetuksen (EY) N:o 896/2001 14 artiklan 2 kohdassa tarkoitettu määrä asetuksen (ETY) N:o 404/93 18 artiklassa säädetyissä tariffikiintiöissä tapahtuvalle banaanien tuonnille vuoden 2004 toiseksi vuosineljännekseksi on:
a) 29 prosenttia asetuksen (EY) N:o 896/2001 4 ja 5 artiklan mukaisesti perinteisille toimijoille vahvistetusta viitemäärästä A/B- ja C-tariffikiintiöissä;
b) 29 prosenttia asetuksen (EY) N:o 896/2001 9 artiklan 3 kohdan mukaisesti ei-perinteisille toimijoille vahvistetusta ja niille ilmoitetusta määrästä A/B- ja C-tariffikiintiöissä.
3 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä helmikuuta 2004.

Labels: 3
17